ती सबै तयारी काठमाडौँको स्थायी सत्तासँगै सम्बन्ध पुन:स्थापना गर्नेतर्फ लक्षित थिए । ‘केही काम गरेर देखाउने’ लक्ष्यसहित अगाडि बढेका ओली पनि दिल्लीसँग दूरी बढाइरहने पक्षमा थिएनन् । फलस्वरूप उनले प्रधानमन्त्री बनेपछि प्राय: पहिले भारतकै भ्रमण गर्ने ‘परम्परा’ तोड्न चाहेनन् । चीनले हाइनान टापुमा आयोजना गरेको बोआवो शिखर सम्मेलनकै समय पारेर भारतले ओलीलाई बोलायो, उनले आमन्त्रण स्वीकार गरे । यसअघि कहिले प्रधानमन्त्री त कहिले राष्ट्रप्रमुखले भाग लिने गरेको अन्तर्राष्ट्रिय महत्त्वको बोआवो सम्मेलनमा यसपटक नेपालको आश्चर्यजनक अनुपस्थिति थियो । सम्मेलन स्थलबाहिर अन्य देशसँगै नेपालको राष्ट्रिय झन्डा पनि फहराइरहेको देखिन्थ्यो, भित्र प्रधानमन्त्री त के मन्त्री या राजदूतसमेत उपस्थित थिएनन् ।
